SARANTAK BALAM JO barabah, barabah lalu balam mandi
Sarantah salam jo sambah, sambah kami susun jo sapuluah jari
Mano lah sagalo niniak jo mamak, cadiak pandai suluah bendang dalam nagari
Sarato bundo kanduang limpapeh rumah nan gadang
Sakali aia gadang, sakali tapian barubah
Sakali musim batuka, sakali caro baganti
Namun nan kuriak iyo tatap kundi, nan sirah iyo sago
Nan baiak iyo budi, nan endah iyo baso
Itulah adai nan indak lakang dek paneh, indak lapuak di ujan,
adaik banamo sopan santun
Lamo bana punai malayang
Inggoknyo tatap ka buah palo
Lamo bana kito di rantau urang
Adaik jo limbago jan sampai lupo
Bapisah bukannyo bacarai
Jikok gantiang jan sampai putuih
Di palanta Urang Awak kito jalin silaturrahmi
Ketek usah basabuikkan namo, gadang usah bahimbaukan gala
Indak basisiah jo basibak, indak babarih jo ba balabeh
Usah dibateh jo bahinggo
Molah dunsanak kasadonyo
Namun baitu, dalam bagarah bakucindan
Raso jo pareso tatap di jago
Usah lupo jo kato nan ampek
Iyolah kato mandata, kato malereang,
Kato mandaki, sarato kato manurun
Tau jo condong ka maimpok,
sarato gadang nan ka malendo
Dijago pulo alua jo patuik, sarato ereang jo gendeng
Lamak di awak, katuju di urang
Baitu adaik Minangkabau
Sakian sambah sujuik dari kami,
Silang nan bapangka, karajo nan bapokok
Filed under: Mutiara Adat Ditandai: | Sarantah Salam jo Sambah
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bjn_Latn min_Latn bjn_Latn min_Latn min_Latn